Prekladacia správa

Mestu Košice bola poskytnutá úverová výpomoc zo štátnych finančných aktív vo výške 580 mil. Sk v zmysle uznesenia vlády SR č. 93 zo dňa 30.1.2002. Zmluva o poskytnutí návratných finančných prostriedkov medzi Slovenskou republikou v mene ktorej koná Ministerstvo financií a mestom Košice bola podpísaná dňa 11.6.2002. Cieľom poskytnutia návratnej finančnej výpomoci bolo, aby mesto Košice  po nábehu na ozdravný režim bolo pripravené zabezpečovať základné potreby pre chod samosprávy v obmedzenom, ale životaschopnom režime a súčasne si plniť záväzky plynúce z reštrukturalizovaného úverového zaťaženia. 

V zmysle uznesenia vlády SR č. 325 zo dňa 27. 3.2002 sa mestu Košice umožnilo splatiť časť úveru v sume 80 mil.Sk, a to formou  zápočtu za budovu  Divízie v správe Východoslovenského múzea v Košiciach prevodom z majetku mesta Košice do majetku štátu. Táto splátka bola realizovaná v júni 2002, po jej realizácii je zostatok úveru 500 mil. Sk. 

Dňa 7.6.2004 bol podpísaný Dodatok č. 1 k  Zmluve, ktorým boli upravené dve ustanovenia predmetnej Zmluvy - zosúladenie prílohy č.1 Zmluvy s textom článku VI. ods. 4 Zmluvy a následná úprava splátkového kalendára a druhé ustanovenie, ktorého  predmetom úpravy bola skutočnosť, že rozpočtová kapitola Štátny dlh SR bola zapojená do informačného systému Štátnej pokladnice od 1.4.2004.

Mesto Košice si plní a naďalej chce plniť aj služby nadregionálneho charakteru. O ich kvalite však rozhoduje najmä výška finančných zdrojov, ktoré sú aj po ukončení ozdravného procesu obmedzené. V dôsledku zavedenia fiškálnej decentralizácie sú príjmy prepočítané z výnosu daní fyzických osôb nižšie než v uplynulom období cca o 203 mil. Sk, čo bude mesto Košice riešiť zvýšením daňového zaťaženia obyvateľstva. Prioritou rozpočtu mesta Košice sú však naďalej povinnosti vyplývajúce z dlhovej služby. Pre ich zabezpečenie a  zvládnutie všetkých povinností, mesto Košice požiadalo vládu SR a MF SR o podporu formou zníženia úrokovej zaťaženosti z úveru poskytnutého zo štátnych finančných aktív.

Dôvody pre schválenie zníženia úrokovej sadzby:

•	v čase poskytnutia finančnej výpomoci v roku 2002 bola priemerná cena refinancovania štátneho dlhu okolo 6 %. V súčasnosti  sa cena refinancovania štátneho dlhu  znížila  na úroveň  okolo   5% ; pričom SR je schopná na refinancovanie dlhu získavať prostriedky  i v cene pod 4 % p.a.
•	mesto Košice  je subjektom verejnej správy, v zmysle § 3, ods. 3 zákona č. 523/2004 o rozpočtových pravidlách verejnej správy a o zmene a doplnení niektorých zákonov, nie je žiadúce trvať na  pôvodnej úrokovej sadzbe, ak sa táto znížila o  1 %;
•	mesto Košice dosiahlo v roku 2004 výrazne zlepšenie aj v ratingovom hodnotení a bolo ohodnotené ratingovým stupňom B+ s pozitívnym výhľadom, čo vytvára predpoklady  na ozdravenie financovania mesta Košice;

Od poskytnutia úveru mesto Košice pravidelne spláca úroky vo výške 5% p. a.  V ročnom vyjadrení predstavuje výška uhradených úrokov sumu 25 mil. Sk a od začiatku splácania predstavujú úrokové príjmy  sumu 61,5 mil. Sk.

Vzhľadom na vyššie uvedené Ministerstvo financií SR pripravilo Dodatok č.2 k Zmluve o poskytnutí návratných finančných prostriedkov medzi Slovenskou republikou v mene ktorej koná Ministerstvo financií a mestom Košice. Materiál bol predložený na rokovanie Odbornej komisie pre vládne úvery a štátne záruky Ministerstva financií SR, Úverového a záručného výboru vlády SR. Materiál sa predkladá na rokovanie vlády SR bez rozporov. 

Súčasťou materiálu je aj Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.